## Pravilnik o rekreacijsko-športskom ribolovu na moru

### NN 128/2000 (21.12.2000.), Pravilnik o rekreacijsko-športskom ribolovu na moru

# MINISTARSTVO POLJOPRIVREDE I ŠUMARSTVA

if !supportEmptyParas endif

2377

Na temelju članka 7. stavka 5., članka 35., članka 46. stavka 3. i članka
49. stavka 1. točke 1., 2. i 5. Zakona o morskom ribarstvu (»Narodne novine«,
br. 46/97 - pročišćeni tekst) ministar poljoprivrede i šumarstva donosi

## PRAVILNIK

### O REKREACIJSKO-ŠPORTSKOM RIBOLOVU NA MORU

Članak 1.

Ovim Pravilnikom propisuje
se:

– način obavljanja
rekreacijsko-športskog ribolova na moru;

– način, vrste i količine
ribolovnih alata i opreme koja se smije rabiti u obavljanju rekreacijsko-športskog
ribolova na moru;

– način određivanja i visine
naknade za obavljanje rekreacijsko-športskog ribolova na moru;

– obrasci i sadržaj dozvola
za obavljanje rekreacijsko-šport­skog ribolova na moru.

Članak 2.

(1) Rekreacijsko-športski
ribolov na moru smije se obavljati samo uz uporabu sljedećih vrsta i količina
ribolovnih alata i opreme:

1. UDIČARSKI RIBOLOVNI ALATI

–                            odmet,

         ukupno do dva (2) komada, sa najviše po tri (3) udice na
svakom odmetu;

–                            kančenica,

         ukupno do dva (2) komada, sa najviše po tri (3) udice na
svakoj kančenici;

–                            povlačni povraz ili
panula,

         ukupno do dva (2) komada, sa najviše po tri (3) udice na
svakoj panuli;

–                            povraz s kukom za lov
glavonožaca,

         ukupno do dva (2) komada;

2. PODVODNA PUŠKA

–                            podvodna puška,

         ukupno do dva (2) komada.

Članak 3.

(1) Dozvola za obavljanje
rekreacijsko-športskog ribolova na moru za hrvatske ili strane državljane (u
tekstu koji slijedi: dozvola) izdaje se na rok i to:

1. – za jedan (1) dan;

2. – za tri (3) dana;

3. – za sedam (7) dana;

4. – za trideset (30) dana.

5. – za tekuću kalendarsku
godinu (godišnje dozvole).

(2) Dozvole za jedan (1), tri
(3), sedam (7) i trideset (30) dana (u tekstu koji slijedi: dnevne dozvole)
izdaju se hrvatskim i stranim državljanima.

(3) Dozvole za tekuću
kalendarsku godinu (u tekstu koji slijedi: godišnje dozvole) izdaju se samo:

1. hrvatskim državljanima
invalidima Domovinskog rata, koji su članovi udruge invalida Domovinskog rata;

2. hrvatskim ili stranim državljanima sa stalnim nastanjenjem (pre­bivalištem)
u Republici Hrvatskoj, koji imaju člansku iskaznicu Hrvatskog saveza za športski
ribolov na moru izdanu od udruge učlanjene u Savez.

Članak 4.

(1) Dnevne dozvole izdaju se
posebno za ribolov uz uporabu udičarskih ribolovnih alata te posebno za ribolov
uz uporabu pod­vodne puške.

(2) Visina naknade za dnevne
dozvole kod kojih je ribolov dopušteno obavljati samo uz uporabu udičarskih
ribolovnih alata navedenih u članku 2. stavku 1. točki 1. ovoga Pravilnika (u
tekstu koji slijedi: dnevne dozvole za udičarske alate), utvrđuje se u iznosu
od:

1. – 60,00 kuna za dozvolu za
jedan (1) dan;

2. – 150,00 kuna za dozvolu
za tri (3) dana;

3. – 250,00 kuna za dozvolu
za sedam (7) dana;

4. – 500,00 kuna za dozvolu
za trideset (30) dana.

(3) Visina naknade za dnevne
dozvole kod kojih je ribolov dopušteno obavljati samo uz uporabu podvodne puške
(u tekstu koji slijedi: dnevne dozvole za podvodnu pušku), utvrđuje se u iznosu
od:

1. – 60,00 kuna za dozvolu za
jedan (1) dan;

2. – 150,00 kuna za dozvolu
za tri (3) dana;

3. – 250,00 kuna za dozvolu
za sedam (7) dana;

4. – 500,00 kuna za dozvolu
za trideset (30) dana.

Članak 5.

(1) Godišnje dozvole izdaju
se posebno za ribolov uz uporabu udičarskih ribolovnih alata te posebno za
ribolov uz uporabu podvodne puške.

(2) Visina naknade za godišnje
dozvole, kod kojih je ribolov dopušteno obavljati uz uporabu udičarskih alata
navedenih u članku 2. stavku 1. točki 1. ovoga Pravilnika (u tekstu koji
slijedi: godišnje dozvole za udičarske alate), utvrđuje se u iznosu od:

1. – 20,00 kuna za invalide
Domovinskog rata;

2. – 30,00 kuna za osobe do
18 godina života;

3. – 60,00 kuna za osobe koje
su umirovljenici ili koje su navršile 60 godina života ili koje u tekućoj
kalendarskoj godini za koju se izdaje dozvola navršavaju 60 godina života;

4. – 250,00 kuna za osobe od
18 do 60 godina života.

(3) Visina naknade za godišnje
dozvole, kod kojih je ribolov dopušteno obavljati uz uporabu do dvije (2)
podvodne puške ( u tekstu koji slijedi: godišnje dozvola za podvodnu pušku),
utvrđuje se u iznosu od:

1. – 20.00 kuna za invalide
Domovinskog rata;

2. – 30,00 kuna za osobe do
18 godina života;

3. – 250,00 kuna za osobe od
18 i više godina života.

(4) Godišnja dozvola za
invalide Domovinskog rata vrijedi samo uz predočenu iskaznicu udruge invalida
Domovinskog rata.

(5) Godišnja dozvola iz
stavka 2. točka 2., 3. i 4. ovoga članka vrijedi samo uz predočenu člansku
iskaznicu Saveza za športski ribolov na moru izdanu od udruge učlanjene u Savez
(u tekstu koji slijedi: članska iskaznica Sveza).

(6) Godišnja dozvola iz
stavka 2. točke 3. ovoga članka za osobu koja je umirovljenik, a koja nije navršila
60 godina života ili koja u tekućoj kalendarskoj godini za koju se plaća
naknada neće navršiti 60 godina života, izdat će se samo nakon što ta osoba
predoči odrezak mirovine.

(8) Ovlaštenici godišnjih dozvola za udičarske ribolovne alate, pored
ribolovnih alata i opreme navedenih u članku 2. stavku 1. ovoga Pravilnika, u
ribolovu smiju rabiti još i sljedeće vrste i količine ribolovnih alata i
opreme:

–                            stajaći pridneni
parangal,

         jedan ili više njih sa ukupno do najviše
sto (100) udica;

–                            osti sa ili bez
uporabe umjetne rasvjete,

         ukupno do najviše (2) komada;

–                            naprava (trapula) za
lov velikog crva

         ukupno do dva (2) komada

–                            umjetnu rasvjetu
(feral),

         ukupne jačine do najviše 1000 kandela
(Cd).

Članak 6.

Kod obavljanja rekreacijsko-športskog ribolova ovlaštenici dnevnih
dozvola za jedan (1), tri (3), sedam (7) i trideset (30) dana te ovlaštenici
godišnjih dozvola ne smiju:

1. rabiti jednokrake ili višekrake udice veličine veće od 21 milimetra;

2. loviti TUNJA *(Thunnus thynnus),* IGLUNA *(Xiphias gladius)*
i IGLANA *(Tetrapturus belone).*

Članak 7.

(1) Za lov TUNJA *(Thunnus
thynnus),* IGLUNA *(Xiphias gladius)* i IGLANA *(Tetrapturus belone)* u
rekreacijsko-šport­skom ribolovu potrebno je imati posebnu dozvolu.

(2) Posebna dozvola iz stavka
1. ovoga članka izdaje se na rok od petnaest (15) dana.

(3) Visina naknade za posebnu
dozvolu iz stavka 1. i 2. ovoga članka utvrđuje se u iznosu od 1. 000,00
kuna.

Članak 8.

(1) Ovlaštenici posebne dozvole
za lov tunja (*Thunnus thynnus*), igluna (*Xiphias gladius*) i iglana
(*Tetrapturus belone*) smiju se rabiti samo sljedeće vrste i količine
ribolovnih alata:

1. ukupno do dva (2) komada
odmeta sa najviše po jednom (1) udicom na svakom odmetu;

2. ukupno do dva (2) komada
povlačnih povraza – panula.

(2) Kod obavljanja ribolova
iz stavka 1. ovoga članka nije ograničena veličina udica.

(3) Osoba koja obavlja
ribolov iz stavka 1. ovoga članka smije dnevno uloviti samo jedan primjerak
tune, igluna ili iglana.

Članak 9.

(1) Ovlaštenici posebne
dozvole za lov tunja, igluna i iglana obvezni su, u roku od sedam (7) dana
nakon završenog ribolova, dostaviti izvješće o ulovu.

(2) Izvješće o ulovu iz
stavka 1. ovoga članka dostavlja se na evidencijskom listiću koji se ovlašteniku
izdaje uz dozvolu za lov tunja, igluna i iglana.

Članak 10.

Datumi upisani u dozvolama
označavaju početak i završetak prava obavljanja rekreacijsko-športskog ribolova
i to:

– od 00,00 sati do 24,00 sata
kod dozvola za jedan dan;

– od 00,00 sati prvog datuma
(početak ribolova) do 24,00 sata zadnjeg datuma (završetak ribolova) kod
dozvola: za tri dana u tjednu, za sedam dana i za trideset dana.

– od 00,00 sati prvog datuma
(početak ribolova) do 24,00 zadnjeg datuma (završetak ribolova) kod posebne
dozvole za lov tunja, igluna i iglana, koja se izdaje na rok od petnaest dana;

– od 00,00 sati 1. siječnja (početak ribolova) do 24,00 sata 31.
prosinca (završetak ribolova) kod godišnje dozvole.

Članak 11.

(1) Dozvola se sastoji od
prednje strane i poleđine dimenzija 14 x 10,5 cm.

(2) Svaka strana dozvole
podijeljena je u dva dijela, a svaki od njih ima dimenzije 7 x 10,5 cm.

(3) Na prednjoj strani
dozvole su stranice označene sa 1. i 3., a na poleđini su stranice označene sa
2. i 4.

Članak 12.

(1) Na obrascu svih vrsta
dozvola navedenim u ovom Pravilniku u dijelovima označenim sa rednim brojevima
1. i 3. od vrha prema dnu je tekst sljedećeg sadržaja:

– grb Republike Hrvatske u
boji;

– naziv ministarstva koje
izdaje dozvolu;

– naziv dozvole;

– tekuća kalendarska godina i
rok na koji se dozvola izdaje;

– serijski broj dozvole;

– cijena dozvole.

(2) Kod godišnje dozvole za
hrvatske državljane invalide Domovinskog rata navedeno je da dozvola vrijedi
samo uz predočenje iskaznice udruge invalida Domovinskog rata.

(3) Kod godišnjih dozvola za
hrvatske državljane ili strane državljane sa stalnim nastanjenjem (prebivalištem)
u Republici Hrvatskoj, navedeno je da dozvola vrijedi samo uz predočenje članske
iskaznice Saveza.

Članak 13.

Na obrascu svih vrsta dnevnih
dozvola za rekreacijsko-šport­ski ribolov na moru u dijelovima označenim s
rednim brojem 2. i 4. od vrha prema dnu su četiri vodoravne crte i pravokutnik
u koji se upisuju sljedeći podaci:

– ime i prezime ovlaštenika;

– JMBG ili broj putovnice
ovlaštenika;

– mjesto i datum (dan, mjesec
i godina) kada je dozvola prodana ovlašteniku;

– tko je prodao dozvolu ovlašteniku.

Članak 14.

Na obrascu svih vrsta godišnjih
dozvola za rekreacijsko-         -športski
ribolov na moru u dijelovima označenim s rednim brojem 2. i 4. od vrha prema
dnu su četiri vodoravne crte i pravokutnik u koji se upisuju sljedeći podaci:

– ime i prezime ovlaštenika;

– adresa ovlaštenika (mjesto,
ulica i kućni broj);

– JMBG ovlaštenika;

– mjesto i datum (dan, mjesec
i godina) kada je dozvola prodana ovlašteniku;

– tko je prodao dozvolu ovlašteniku.

Članak 15.

(1) O izdanim dozvolama vodi
se središnja evidencija u Ministarstvu poljoprivrede i šumarstva.

(2) Pravne i fizičke osobe,
koje u ime i za račun Ministarstva poljoprivrede i šumarstva prodaju dozvole,
na obrazac dozvole upisuju sve tražene podatke i nakon toga jedan dio obrasca
dozvole daju ovlašteniku a drugi dio (na kojem je dijagonalno otisnuta crvena
crta) dostavljaju Ministarstvu poljoprivrede i šumarstva.

(3) Obveze iz stavka 2. ovoga Pravilnika odnose se i na područne
jedinice Ministarstva poljoprivrede i šumarstva kad izdaju dozvole za
obavljanje rekreacijsko-športskog ribolova na moru.

(4) Obrazac dozvole koji se
izdaje ovlašteniku dozvole mora biti plastificiran–laminiran.

Članak 16.

Podaci u obrascu dozvole
ispunjavaju se pisaćim strojem ili rukom tiskanim slovima.

Članak 17.

(1) Obrasci dnevnih dozvola
za obavljanje rekreacijsko-šport­skog ribolova na moru uz uporabu udičarskih
alata tiskaju se sa zaštitom od krivotvorenja i toniraju se u svijetlo-zelenoj
boji.

(2) Obrasci dnevnih dozvola
za obavljanje rekreacijsko-športskog ribolova na moru uz uporabu podvodne puške
tiskaju se sa zaštitom od krivotvorenja i toniraju se u svijetlo-crvenoj boji.

(3) Obrasci godišnjih dozvola
za obavljanje rekreacijsko-športskog ribolova na moru uz uporabu udičarskih
ribolovnih alata i osti tiskaju se sa zaštitom od krivotvorenja i toniraju se:

1. u svijetlo – oker boji za
hrvatske državljane invalide Domovinskog rata;

2. u žutoj boji, za hrvatske
državljane sa stalnim nastanjenjem (prebivalištem) u Republici Hrvatskoj do 18
godina života koji imaju člansku iskaznicu Saveza;

3. u srebrnoj boji za
hrvatske državljane i strane državljane sa stalnim nastanjenjem (prebivalištem)
u Republici Hrvatskoj koji su umirovljenici ili koji su navršili 60 godina života
ili koji u godini za koju se izdaje dozvola navršavaju 60 godina života, koji
imaju člansku iskaznicu Saveza;

4. u svijetlo-plavoj boji, za
hrvatske državljane i strane državljane sa stalnim nastanjenjem (prebivalištem)
u Republici Hrvatskoj od 18 do 60 godina života, koji imaju člansku iskaznicu
Saveza.

(4) Obrasci godišnjih dozvola
za obavljanje rekreacijsko-       -športskog
ribolova na moru uz uporabu podvodne puške tiskaju se sa zaštitom od
krivotvorenja i toniraju se:

1. u svijetlo-ljubičastoj
boji, za hrvatske državljane invalide Domovinskog rata;

2. u svijetlo-roza boji, za
hrvatske državljane sa stalnim nastanjenjem (prebivalištem) u Republici Hrvatskoj
do 18 godina života koji imaju člansku iskaznicu Saveza;

3. u narančastoj boji za
hrvatske državljane invalide Domovinskog rata i za hrvatske ili strane državljane
sa stalnim nastanjenjem (prebivalištem) u Republici Hrvatskoj od 18 godina života
koji imaju člansku iskaznicu Saveza;

(5) Obrasci dozvola za lov
tunja, igluna i iglana u rekreacijsko-športskom ribolovu tiskaju se sa zaštitom
od krivotvorenja na bijeloj podlozi.

Članak 18.

Obrasci svih dozvola tiskani
su uz ovaj Pravilnik i čine njegov sastavni dio (prilozi od 1. do 16.).

Članak 19.

(1) Dnevne dozvole za
obavljanje rekreacijsko-športskog ribolova na moru smiju u ime i za račun
Ministarstva poljoprivrede i šumarstva prodavati pravne i fizičke osobe koje za
to ovlasti ministar poljoprivrede i šumarstva.

(2) Godišnje dozvole za
hrvatske državljane invalide Domovinskog rata smiju prodavati:

– područne jedinice
Ministarstva poljoprivrede i šumarstva, koje su osnovane za obavljanje određenih
i drugih poslova iz područja morskog ribarstva u županijama na jadranskoj
obali;

– Hrvatski savez za športski
ribolov na moru.

(3) Godišnja dozvola za
hrvatske državljane invalide Domovinskog rata smije se prodati građaninu nakon što
on predoči iskaznicu udruge invalida Domovinskog rata.

Članak 20.

Godišnja dozvola vrijedi do
kraja tekuće kalendarske godine za koju je izdana ako je ovlaštenik u momentu
izdavanja dozvole ispunjavao sve uvjete propisane za njeno izdavanje.

Članak 21.

(1) Umjetna rasvjeta (feral)
u obavljanju rekreacijsko-športskog ribolova na moru smije se rabiti samo kod
ribolova ostima i kod ribolova povrazima s kukom za lov glavonožaca.

(2) Kod obavljanja
rekreacijsko-športskog ribolova smije se rabiti umjetna rasvjeta (feral) jačine
do 1000 kandela.

(3) Kod obavljanja
rekreacijsko-športskog ribolova ostima uz uporabu umjetne rasvjete (ferala)
zabranjeno je rabiti plovilo sa ugrađenim staklom na dnu plovila ili druge
naprave pomoću kojih je moguće gledati pod morem.

(4) Kod obavljanja
rekreacijsko-športskog ribolova ostima uz uporabu umjetne rasvjete (ferala)
plovilo se smije pokretati samo uz uporabu vesala.

Članak 22.

(1) Rekreacijsko-športski
ribolov na moru koji se roneći ili plivajući obavlja podvodnom puškom ili
ostima smije se obavljati samo u vrijeme:

– od 07,00 do 19,00 sati u
proljeće;

– od 06,00 do 20,00 sati
ljeti;

– od 08,00 do 16,00 sati u
jesen i

– od 09,00 do 15,00 sati
zimi.

(2) Rekreacijsko-športski
ribolov na moru iz stavka 1. ovoga članka zabranjeno je obavljati:

1. uz uporabu naprava pomoću
kojih je osobi koja roni omogućeno disanje pod morem (ronilačkih aparata) ili
kretanje po površini mora ili pod morem bez uporabe vlastite snage;

2. uz uporabu umjetne
rasvjete (podvodne svjetiljke i/ili ferala).

(3) Odredbe stavka 1. i
stavka 2. točke 2. ovoga članka ne primjenjuju se kod državnih i međunarodnih
natjecanja u podvodnom ribolovu.

Članak 23.

Pod zabranom uporabe naprava
iz članka 22. stavka 2. ovoga Pravilnika razumijeva se i njihovo držanje u
plovilu kojim se obavlja ribolov i/ili njihovo nošenje uz obalu na lovištima na
kojima je moguće obavljati podvodni ribolov.

Članak 24.

Ako način na koji se smije
obavljati rekreacijsko–športski ribolov i/ili rabiti ribolovni alati i oprema
kod obavljanja rekreacijsko-športskog ribolova na moru nije propisan ovim
Pravilnikom, primjenjuju se odredbe Zakona o morskom ribarstvu i propisa
donesenih na temelju njega koji se odnose na način uporabe i namjenu ribolovnih
alata i opreme koja se smije rabiti kod obav­ljanja gospodarskog ribolova na
moru.

Članak 25.

Danom stupanja na snagu ovoga
Pravilnika prestaju važiti odredbe:

3. Pravilnika o ribolovnim
alatima i opremi za rekreacijsko-    -športski
ribolov na moru (»Narodne novine«, br. 136/97);

4. Pravilnika o naknadi,
obrascu i sadržaju dozvole za obav­ljanje rekreacijsko-športskog ribolova na
moru (»Narodne novine«, br. 110/99).

Članak 26.

Ovaj Pravilnik stupa na snagu
1. siječnja 2001. godine.

Klasa: 011-02/00-01/150
Urbroj: 525-1-00-1
Zagreb, 14. prosinca 2000.

Ministar
poljoprivrede i šumarstva
**mr. sc. Božidar Pankretić**, v. r.

![](dodatni/374588.gif)
![](dodatni/374589.gif)
![](dodatni/374590.gif)
![](dodatni/374591.gif)
![](dodatni/374592.gif)
![](dodatni/374593.gif)
![](dodatni/374594.gif)
![](dodatni/374595.gif)
![](dodatni/374596.gif)
![](dodatni/374597.gif)
![](dodatni/374598.gif)
![](dodatni/374599.gif)
![](dodatni/374600.gif)
![](dodatni/374601.gif)
![](dodatni/374602.gif)
![](dodatni/374603.gif)

Pravilnik, NN 128/2000-2377
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)